A. M. Merikanto

Aleksius (Alex) M. Merikanto (26. joulukuuta 1876 Teisko – 5. syyskuuta 1926 Helsinki) oli suomalainen karamellitehtailija ja Tampereella toimineen A. M. Merikannon karamellitehtaan perustaja ja omistaja.

Merikanto toimi aluksi leipurina Ruovedellä. Hän tuli vuonna 1893 Tampereelle leipuri- ja kondiittorioppiin Toivo V. Schroven liikkeeseen. Hänestä tuli kisälli 1896 ja oman liikkeensä hän perusti vuonna 1900. Merikanto omisti pitkään Musikan leipuriliikkeen Tampereella ja vuonna 1903 hän perusti A. M. Merikannon karamellitehtaan. Merikanto oli perehtynyt sokerileipurin ammattiin työskenneltyään Helsingissä eri liikkeissä ja karamellitehtaissa. Karamellitehdas laajeni nopeasti niin että vuonna 1910 sille hankittiin oma toimitalo Pinninkatu 13:sta, jota laajennettiin huomattavasti vielä 1920-luvulla. Mestarin arvon Merikanto sai vuonna 1919. Hän oli Tampereen Käsityö- ja Tehdasyhdistyksen valtuusmiehenä vuodesta 1921 alkaen ja kuului Ammattiklubin johtokuntaan.

Merikannon kuoltua hänen perustamansa karamellitehdas toimi vuoden 1930 lopulle saakka, jolloin se luovutettiin konkurssiin.

Lähteet 

Suomalaiset yrittäjät
Vuonna 1876 syntyneet
Vuonna 1926 kuolleet